
Santrauka. Straipsnyje aptariamos skirtingos mokyklinės matematikos turinio alternaty- 
vos. Lietuvos visuomenėje paplitęs požiūris, kad mokyklinė matematika gali būti orientuota 
arba į akademinę matematiką, arba į matematikos taikymą. Realiai pastarasis turinio va- 
riantas reiškia matematikos mokymo lygio žeminimą, tikintis, kad jis bus prieinamas visiems 
mokiniams. Tuo tarpu į akademinę matematiką orientuotas turinys prieinamas tik gabiau- 
siems mokiniams. Straipsnyje apibūdinamas tarpinis turinio variantas, mūsų vadinamas 
matematiniu samprotavimu grindžiama mokyklinė matematika. "Tokia matematika supa- 
žindina vidutinių gabumų mokinius ir su matematiniu samprotavimu, ir su matematikos 
taikymu realiame pasaulyje. 

tentingumas; matematikos mokymo filosofija 

Įvadas 


Šio straipsnio pretekstu yra 2020 metais vykdytas pradinio ir pagrindinio matema- 
tinio ugdymo programos atnaujinimas. Aptariamas matematikos mokymo tikslų ir 
matematikos mokymo turinio pasirinkimas. Formaliai šis pasirinkimas turėjo vykti 
pagal bendrųjų programų atnaujinimo gaires [10] ir bendrųjų kompetencijų aprašus. 
Realiai pasirinkimas priklausė nuo konkretaus dalyko programą atnaujinančios darbo 
grupės sudėties. Tokiomis sąlygomis gali būti sunku iš anksto numatyti atnaujintos 
programos kryptį. Straipsnyje apibūdinamas alternatyvus tikslų ir turinio variantas. 

Metodologine darbo aplinka yra matematikos mokymo filosofija. Joje konstatuo- 
jama ir apibūdinama matematikos mokymo tikslų ir matematikos mokymo turinio 
priklausomybė nuo ideologijos ir interesų grupių, t.y. kaip tikslai ir turinys priklauso 
nuo pasaulėžiūros žmonių kurie rengia ugdymo programą [7]. Matematinio raštingu- 
mo tikslas ir atitinkamas mokymo turinys iš esmės išreiškia progresyviosios pedagogi- 
kos (angl. progressive pedagogy) ideologiją [7, 188 p.]. Parodysime, kad alternatyvus, 
į matematinio kompetentingumo ugdymą orientuotas, tikslas ir turinys išreiškia skir- 
tingas ideologijas. 


1 Mokyklinės matematikos sąvokos 


Esant skirtingiems požiūriams į matematikos prigimtį, ugdymo programoje dekla- 
ruojamas matematikos supratimas gali reikšti labai skirtingus dalykus. Savo ruožtu 
skirtingi požiūriai į matematikos prigimtį atspindi programos rengėjų ideologiją, pa- 
saulėžiūrą ir vertybes [7]. Matematikos supratimas pasireiškia prasmėmis, kurios su- 
teikiamos tokiems programoje naudojamiems bendriems terminams kaip matematikos 
sąvoka, apibrėžimas, teiginys, samprotavimas, įrodyti, pagrįsti ir panašiai. 

Palyginsime prasmes suteikiamas keletai minėtų sąvokų matematikos didaktikos 
vadovėliuose. 


[Matematikos] sąvoka — žodžiu (jų grupe) išreikštas apibendrintas daiktų 
ar reiškinių apibūdinimas [15, 51 p.]. 


Šis matematikos sąvokos apibūdinimas nesiskiria nuo ne matematikos sąvokų apibū- 
dinimo. Jis atitinka progresyviosios pedagogikos požiūrį į mokyklinę matematiką, [7, 
188 p.|. Šiuo atveju, apibrėžiant matematinį terminą, leidžiama ir rekomenduojama 
nesilaikyti matematikos apibrėžimams būdingo griežtumo. 


Mokyklinėje matematikoje sąvokos yra apibrėžiamos įvairiai: klasikiniu 
apibrėžimu, genetiniu apibrėžimu ir pateikiant sąvokos aprašymą. [...] 
Kartais vienu sakiniu pateikiamas sąvokos apibrėžimas esti labai painus, 
sunkiai mokiniams suprantamas. Tada jį galima (o kartais ir tikslinga) 
pakeisti sąvokos aprašymu [15, 52 p.]. 


Kitame didaktikos tekste matematikos sąvoka siejama ne su daiktais ir reiškiniais, 
bet su jų esminėmis savybėmis. 


Kaip logikos objektas, sąvoka yra mąstymo forma, išreiškianti esminius ir 
bendruosius objektų požymius [2, 24 p.|. Matematinės sąvokos yra realaus 
pasaulio esminių savybių, formų ir kiekybinių santykių atspindys žmogaus 
sąmonėje [2, 61 p.]. 


Savo ruožtu, toks sąvokos apibrėžimas reikalauja tam tikro griežtumo. 


Kadangi sąvoka — mąstymo forma, tai būtina tiksliai skirti formalų logi- 
nį sąvokos apibrėžimą ir jos formavimą mokinių sąmonėje. |...| Kai ku- 
rie mokytojai painioja aiškinančiuosius aprašymus ir loginius apibrėžimus, 
pirmuosius laikydami pastaraisiais. Aiškinantieji aprašymai nėra matema- 
tiniai teiginiai, jie nenaudojami kaip argumentai įrodymuose, kaip tikrieji 

loginiai apibrėžimai. Todėl nereikia versti mokinių išmokti tuos aprašy- 
mus, pakanka, kad jie mokėtų atpasakoti savais žodžiais. O apibrėžimus 
mokiniai turi mokėti formuluoti tiksliai [2]. 


Šiuose didaktikos tekstuose suteikiamos skirtingos prasmės ir kitiems bendriems ma- 
tematikos terminams. Žmonėms, naudojantiems skirtingas terminų sampratas, ta 
pati matematinio ugdymo programa suprantama skirtingai. 

Matematikos mokymosi sunkumai ir išskirtinumas glūdi matematiniame mąstyme. 
Jis iš esmės skiriasi nuo natūraliai ir be didelių pastangų besivystančio vaiko mąsty- 
mo apie realaus pasaulio daiktus ir reiškinius. Daiktų ir reiškinių esmines savybes 
apibūdinančias sąvokas dažnai įmanoma suvokti ir mąstyti intuityviai, pasitelkiant 
pojūčius. Tuo tarpu mokyklinės matematikos sąvokos yra abstrakčios ir vienareikš- 
mės. Jos tik labai apytikriai paaiškinamos realaus pasaulio daiktais ar reiškiniais. 
Pavyzdžiui, dešimtainių trupmenų aiškinimas jų naudojimu realiame pasaulyje nėra 
pakankamas jų esminių savybių supratimui. 

Savo ruožtu, matematinio mąstymo ypatumai yra susiję su matematikos prigimti- 
mi. Apie paradoksalų matematikos žinių pobūdį rašė daug matematikų. Pavyzdžiui, 
pagal R. Duval [6], matematikos žinios iš esmės skiriasi nuo gamtos mokslų žinių. 
Skiriasi jos žmogaus galimybėmis pažinti objektus. Mes neturime tokių matematikos 
objektų įžvalgos būdų, net pačių paprasčiausių objektų atveju, kokiais naudojamės 
suvokdami realaus pasaulio daiktus ar reiškinius. Nei mikroskopas, nei teleskopas nėra 
tinkamos matematikos objektų pažinimo priemonės. Matematiniai objektai neturėtų 
būti painiojami nei su jų simbolinėmis ir kalbinėmis reprezentacijomis, nei su mate- 
matinių modelių pagalba pažįstamais realaus pasaulio objektais. Viską komplikuoja 
dar ir tai, kad intuicija suvokiami matematikos objektai yra susieti žmogaus protui 
nenatūraliais loginiais ryšiais, trukdančiais aptikti objektų savybes ir jas įrodyti. 

Pagal šią matematikos sampratą, labai apytikriai kalbant, matematikos sąvoka 
yra idėja suteikianti prasmę, pavyzdžiui, lygybei, problemai, formulei matematikoje. 
Skirtingai nuo matematikos fakto, kurį reikia atsiminti, matematikos sąvoka paaiš- 
kina kodėl kažkas matematikoje vyksta ar suprantama tam tikru būdu. Mokyklinės 
matematikos kontekste tikslesniam sąvokos apibūdinimui reikalingas sąvokos suprati- 
mo būdas. Pavyzdžiui, M.A. Simon [16] siūlo tokį mokyklinės matematikos sąvokos 
apibūdinimą. 


Matematinė sąvoka yra konkretaus matematinio sąryšio matematinio (10- 
ginio) būtinumo žinojimas. 


Greta apibrėžimo rekomenduojama tam tikra nuosekli veikla padedant palaipsniui 
artėti prie sąvokos supratimo. Kitokio pobūdžio matematikos sąvokos sampratą, va- 
dinamą sąvokiniu lauku, daugelyje straipsnių aiškina G. Vergnaud [18]. 

Dėl matematikos abstrakčios prigimties jos mokymasis turėtų būti grindžiamas 
visišku dalyko aiskumu. Tai pasiekiama matematiniu samprotavimu. 


2 Matematinis samprotavimas 
Pagal D.L. Bass ir H. Ball [3, 29 p.], subjektyvus prasmės pajautimas nereiškia ma- 
tematinį pagrįstumą. Prasmės pajautimas yra matematinės idėjos suvokimas, reiš- 


kiantis asmeniniu įsitikinimu grįstą supratimą. D.L. Bass ir H. Ball samprotavimu 

vadina dalykui būdingų praktikų ir normų rinkinį. Jis turi koletyviškumo aspektą, 
skirtingą nuo subjektyvaus pajautimo. Toks samprotavimas sukuria matematinį pa- 
grįstumą. Individualus idėjos prasmės pajautimas nėra tas pat, kas samprotavimu 
įgytas supratimas suvokiamas visiems su kuriais idėja yra kritiškai aptariama. 

Įvairioms žmogaus veiklos sritims būdingas disciplinuotas samprotavimas skatina 
pažinti ir įgalina suprasti. Toks samprotavimas iš esmės yra kritinis mąstymas ta 
prasme, kurią jam suteikia neurodidaktika (D.T. Willingham, [19]). 


Jūs mąstote kritiškai, jei (1) jūsų mąstymas originalus, t.y. nekartojate iš 
atminties tai, kas buvo nuspręsta anksčiau panašiose situacijose, (2) jūs 
mąstote savarankiškai, t.y. nevykdote kieno nors kito pasiūlytus nurody- 
mus ir (3) jūsų mąstymas veiksmingas, t.y. jūs laikotės tam tikrų pripa- 
žintų susitarimų, kurie paprastai mąstymą daro efektyviu. 


Galima kalbėti apie kritinio mąstymo ugdymą konkrečiam dalykui būdingu sam- 
protavimu. Šiame darbe mus domina matematinis samprotavimas 

Bass ir Ball skiria du matematinio samprotavimo būdus. Vienas jų tarnauja dės- 
ningumų paieškai ir hipotezių kėlimui, vadinamas tyrinėjančiu samprotavimu (angl. 
reasoning of inquiry). Matematikai panašų dalyką vadina euristiniu samprotavimu. 
Kitas samprotavimo būdas tarnauja hipotezių įrodymui; jis vadinamas pagrindžiančiu 
samprotavimu (angl. reasoning of justification). Abu samprotavimo būdai papildo 
vienas kitą. Praktiniai samprotavimų pavyzdžiai darbui su mokiniais aprašyti knygoje 
[17] skirtoje pradiniam ugdymui, bei knygoje [1] skirtoje pagrindiniam ir viduriniam 
ugdymui. 

Matematinį samprotavimą, kaip dalykui būdingų praktikų ir normų rinkinį, galima 
patikslinti. Sekdami H.-H. Wu [20] sakome, kad mokyklinė matematika grindžiama 
matematiniu samprotavimu, jei 


1. kiekviena sąvoka yra apibrėžiama; 

2. kiekvienas teiginys yra nedviprasmiškas ir formuluojamas taip, kad būtų aišku, 
kas yra žinoma ir kas nėra žinoma; 

3. kiekvienas teiginys yra pagrindžiamas logiškai taisyklingu samprotavimu; 

4. kiekviena nauja sąvoka formuojama turimų žinių pagrindu ir yra naujų žinių 
struktūros dalis; 

5. matematikos žinios turi tikslą ir sprendžia kurią nors problemą. 


Trupmeny sąvokos apibrėžimo problemos mūsų mokyklinėje matematikoje ir jų spren- 


dimo galimybės svarstytos 2013 metų gairėse [4]. 


3 Raštingumas ar kompetentingumas? 


Paskutinėje mūsų atnaujintos pradinio ir pagrindinio matematinio ugdymo programos 
redakcijoje turime tokią matematinio ugdymo tikslo sampratą [11]. 


Tikslas — sudaryti prielaidas ugdytis matematinį raštingumą, kuris šiame 
dokumente suprantamas kaip įgytas gebėjimas matematiškai samprotau- 
ti, taikyti ir interpretuoti matematiką sprendžiant problemas įvairiuose 
realiuose, aktualiuose ir mokiniams suprantamuose kontekstuose. 

Pridursiu, kad matematinis raštingumas panašiai suprantamas ir EBPO organizuoja- 
mame tarptautiniame mokinių pasiekimų tyrime PISA 2021 [14, 23 skirsnis]. 

Ką žinome apie matematinį raštingumą (angl. mathematical literacy)? Eduko- 
loginėje literatūroje rašoma [5, p. 183]: „Matematika yra apibendrinanti, abstrakti, 
nepriklausoma nuo konteksto ir nuo visuomenės, apolitinė, tiksli, nuspėjama. Ma- 
tematinis raštingumas — atvirkščiai: konkretus, realaus konteksto, priklausantis nuo 
visuomenės, politinis, aproksimuojantis, nenuspėjamas". Konkretumo matematinio 
raštingumo sampratai suteikė E. Jablonka [8] analizė (taip pat žiūrėti [9]). Jos teigi- 
mu tenka pripažinti, kad matematinis raštingumas negali būti apibrėžtas matematikos 
žinių terminais. Faktiškai matematinis raštingumas apibūdina matematikos žinių pa- 
skirtį. Ši sąvoka yra apie individo pasirengimą naudoti matematikos žinias praktinėje 
veikloje už matematikos ribų. Skirtingose šalyse požiūriai į matematinį raštingumą 
priklauso nuo švietimo tikslų. E. Jablonka klasifikavo šiuos požiūrius į penkias kate- 
gorijas. 

Kartais matematinio raštingumo mokoma greta matematikos. Pavyzdžiui, Pietų 
Afrikos mokyklose 2006 metais matematinis raštingumas įvestas kaip atskiras dalykas 
ir alternatyva matematikai, kurio mokomasi 10-12 klasėse. Matematinio raštingumo 
dalyko turinį sudaro matematikos taikymai realiame gyvenime siekiant išugdyti be- 
simokančiojo pasitikėjimą savimi, skaičių jausmą, erdvinį mąstymą, gebėjimą inter- 
pretuoti ir kritiškai vertinti kasdienines situacijas, bei spręsti problemas. Šis dalykas 
rekomenduojamas mokiniams turintiems silpną matematikos mokymosi patirtį, kom- 
petenciją ir pasitikėjimą. 

Panašiai yra mūsų matematinio ugdymo programoje, kuri buvo atnaujinta 2008 
metais. Būtent, bazinių žinių ir matematinio raštingumo siekta tik vidurinio ugdymo 
bendrajame kurse. Tuo tarpu išplėstinis kursas skirtas mokinių žinių ir suvokimo bei 
gebėjimų gilinimui. 2008 metų pradinio ir pagrindinio matematinio ugdymo programa 
deklaravo supaprastintą kai kurių matematikos kompetencijų danų prasme variantą. 
Matematikos vadovėlių analizė [13] rodo, kad dabartinis mokyklinės matematikos turi- 
nys orientuojamas į bazines žinias ir į matematinį raštingumą nesirūpinant aukštesnės 
eilės mąstymo gebėjimų ugdymu. Turint galvoje programoje naudojamų bendrų ma- 
tematikos terminų supratimą, dabartinį programos atnaujinimą reikėtų vertinti kaip 
šio siekinio įteisinimą. 

Pasikeitus dabartiniam ideologiniam balansui švietimo sistemoje gali atsirasti po- 
reikis keisti matematikos mokymo tikslus. Pavyzdžiui, matematikos mokymo tikslu 
galėtų būti matematinio kompetentingumo ugdymas. Pastarasis terminas čia naudo- 
jamas danų kompetencijų projekto prasme [12]. 


Matematinis kompetentingumas yra individo įžvalgus pasirengimas atitin- 
kamai veikti atsiliepiant į su esama situacija susijusius įvairiausius mate- 


aa 


Matematinį kompetentinguma sudaro aštuonios sudedamosios dalys, vadinamos ma- 
tematinėmis kompetencijomis. Jomis siekiama atskleisti matematikos epistemines 
žinias, t.y. žinias apie dalyką, supratimą, kaip mąsto ir dirba matematikai, matemati- 
nės veiklos ir procesų aprašą. Būtent, sekančios aštuonios matematinės kompetencijos 
įveiklina mokyklinės matematikos žinias [12]: 


1. Matematinio mąstymo kompetencija — įsitraukimas į matematinį tyrimą: 

2. Matematinių uždavinių nagrinėjimo kompetencija matematinių uždavinių su- 
darymas ir sprendimas; 

3. Matematinio modeliavimo kompetencija — nematematinio konteksto ir situacijų 
modelių analizė ir konstravimas; 

4. Matematinio samprotavimo kompetencija — matematinio teiginio pagrindimo 
vertinimas ir konstravimas; 

5. Matematinės reprezentacijos kompetencija — nagrinėja skirtingas matematinio 
objekto reprezentacijas; 

6. Matematinio simbolizmo ir formalizmo kompetencija matematinių simbolių ir 
formalizmo naudojimas; 

7. Matematinio komunikavimo kompetencija — komunikavimas matematikos vidu- 
je, su ja ir apie ją; 





8. Matematinių priemonių ir įrankių kompetencija — materialių priemonių ir įran- 
kių naudojimas matematinei veiklai. 


Matematinis kompetentingumas, kaip matematikos mokymo tikslas yra suderinamas 
su ideologija, kurioje grynoji matematika yra esmine kultūros dalimi. Šis tikslas taip 
pat suderinamas su ideologine nuostata „matematika visiems", kai mokyklinė mate- 
matika grindžiama matematiniu samprotavimų. Naudojant [7] ideologijų klasifikaciją, 
pirmoji nuostata priklauso „seniesiems humanistams” [7, 176 p.], o antroji nuostata 
priklauso „visuomenės švietėjams" [7, 207 p.]. 


4 Išvados 


Pirma, mokyklinės matematikos programa rengiama neatsižvelgiant į tai, kad ma- 
tematikos mokymo tikslo ir mokymo turinio pasirinkimas priklauso nuo programą 
rengiančių žmonių ideologijos, pasaulėžiūros ir vertybių. 

Antra, skirtingi mokyklinės matematikos didaktikos tekstai baziniams terminams 
suteikia skirtingas prasmes ir šiuos skirtumus ignoruoja. 

Trečia, gilus matematikos mokymas visiems įmanomas skatinant mokyklinę mate- 
matiką grindžiama matematiniu samprotavimu. Toks mokymas sudarytų mokiniams 
vienodas galimybes mokytis nepriklausomai nuo jų socialinės ekonominės ir kultūrinės 
aplinkos. 

SUMMARY 


The aims of teaching mathematics: mathematical literacy vs mathematical 
reasoning 


R. Norvaiša 


We discuss different alternatives of the content of school mathematics. According to the prevalent 
public opinion in Lithuania school mathematics can be oriented either to the academic mathematics 
or to the applications of mathematics. In reality the second alternative means lowering of the level 
of teaching in the hope that school mathematics will be accessible to all students. While the content 
oriented to the academic school mathematics is accessible only to gifted students. In this article 
we describe a middle alternative content which we call school mathematics based on mathematical 
reasoning. We argue that such school mathematics serves all students and makes acguaintance with 
mathematical reasoning and with applications of mathematics to the real world. Reasoning makes 
mathematics reasonable for all. 


Keywords: mathematical literacy; mathematical reasoning; mathematical competence; philosophy of 
mathematics education 

